Í vetur fáum við góða gesti til okkar einu sinni í mánuði með sína uppáhaldstexta undir hendinni . Að þessu sinni eru það rithöfundarnir Elísabet Jökulsdóttir og Jónína Leósdóttir en þær munu lesa fyrir okkur stutt brot hvaðanæva að og deila með okkur töfrunum sem búa í hinu ritaða orði . Frítt er inn og við hvetjum fólk til að taka með sér handavinnuna , slökkva á snjalltækjunum og njóta þess að dvelja í augnablikinu . Elísabet Jökulsdóttir er rithöfundur og skáld og hefur gefið út fjölda ljóðabóka , leikrit og skáldsögur . Hún hlaut Fjöruverðlaunin , bókemenntaverðlaun kvenna , fyrir ljóðabókina Ástin er ein taugahrúga : Enginn dans við Ufsaklett árið 2015 . Þá var hún tilnefnd til Menningarverðlauna DV og Bókmenntaverðlauna Norðurlandaráðs fyrir sömu bók . Árið 2018 hlaut Elísabet viðurkenningu Rithöfundasjóðs Ríkisútvarpsins fyrir ritstörf sín . Jónína Leósdóttir hefur skrifað endurminningabækur , skáldsögur og barna - og ungmennabækur . Árið 2013 kom út eftir hana bókin Við Jóhanna þar sem hún skrásetti sögu sína og eiginkonu sinnar , Jóhönnu Sigurðardóttur , sem hlaut mikið lof . Árið 2016 birtist fyrsta bókin í bókaflokknum vinsæla um eftirlaunaþegann Eddu sem leysir glæpi , en von er á fimmtu bókinni um Eddu á næstu vikum . Næstu húslestrar verða : Miðvikudaginn 19. febrúar kl. 20:00 Miðvikudaginn 18. mars kl 20:00 Gestir : Anna Gyða Sigurgísladóttir og Eiríkur Guðmundsson